b'\n_START_ARTICLE_\nBenomyyli\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa benomyyli on valkoista tai kellert\xc3\xa4v\xc3\xa4\xc3\xa4 kiteist\xc3\xa4 ainetta. Yhdiste on veteen liukenematonta, mutta liukenee orgaanisiin liuottimiin. Liukoisuus on kohtalainen etanoliin ja dimetyyliformamidiin ja hyv\xc3\xa4 asetoniin, kloroformiin ja ksyleeniin. Kasveissa ja maaper\xc3\xa4ss\xc3\xa4 benomyyli hydrolysoituu karbendatsiimiksi, joka on varsinainen aktiivinen fungisidinen yhdiste. Karbendatsiimi on hyvin laajakirjoinen fungisidi ja tehoaa useisiin sieniin._NEWLINE_Benomyyli ei ole erityisen myrkyllist\xc3\xa4 el\xc3\xa4imille, mutta saattaa olla mutageenista.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nBenomyyli\xc3\xa4 valmistetaan karbendatsiimin ja butyyli-isosyanaatin v\xc3\xa4lisell\xc3\xa4 reaktiolla._NEWLINE_Benomyyli on yleisesti k\xc3\xa4ytetty fungisidi muun muassa sitrusviljelmill\xc3\xa4 sek\xc3\xa4 muiden hedelmien ja marjojen homeiden ja muiden sienitautien torjuntaan ja hoitoon. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s viljan siemenien peittaukseen homehtumisen ehk\xc3\xa4isemiseksi ja jalavan sienitautien ehk\xc3\xa4isyyn. Yhdiste tuli markkinoille vuonna 1968.'